Source: https://www.uad.sk/33/postup-uctovnej-jednotky-pri-zmene-zatriedenia-z-malej-uctovnej-jednotky-na-velku-uctovnu-jednotku-v-roku-2018-uniqueiduchxzASYZNbaPiNpHHX2-0oRTBLo9pvaWcEWLDBR_98/
Timestamp: 2018-08-18 06:12:41+00:00

Document:
Postup účtovnej jednotky pri zmene zatriedenia z malej účtovnej jednotky na veľkú účtovnú jednotku v roku 2018 | Účtovníctvo a dane
Postup účtovnej jednotky pri zmene zatriedenia z malej účtovnej jednotky na veľkú účtovnú jednotku v roku 2018
16.5.2018, Ing. Ivana Glazelová, Zdroj: Verlag Dashöfer
Z dôvodu zabezpečenia jednotného postupu pri uplatňovaní zákona č. 431/2002 Z. z. o účtovníctve v znení neskorších predpisov (ďalej len „zákon o účtovníctve“) a súvisiacich predpisov, odbor daňovej metodiky vydáva informáciu k zmene zatriedenia účtovnej jednotky z malej na veľkú účtovnú jednotku.
Zákon o účtovníctve v § 2 ustanovuje od 1. 1. 2015 povinnosť účtovným jednotkám zatriediť sa do príslušnej veľkostnej skupiny, a to mikro, malej alebo veľkej účtovnej jednotky. Uvedené triedenie účtovných jednotiek sa týka:
fyzických osôb, ktoré podnikajú alebo vykonávajú inú samostatnú zárobkovú činnosť, ak preukazujú svoje výdavky vynaložené na dosiahnutie, zabezpečenie a udržanie príjmov na účely zistenia základu dane z príjmov podľa zákona č. 595/2003 Z. z. o dani z príjmov v znení neskorších predpisov účtujúce v podvojnom účtovníctve,
Do príslušnej veľkostnej skupiny sa účtovné jednotky zatriedia na základe splnenia aspoň dvoch podmienok podľa § 2 ods. 6 až 8 zákona o účtovníctve k prvému dňu účtovného obdobia, pričom sa posudzuje splnenie podmienok za dve po sebe bezprostredne predchádzajúce účtovné obdobia. Účtovná jednotka je povinná zmeniť zatriedenie do inej veľkostnej skupiny od nasledujúceho účtovného obdobia po tých dvoch bezprostredne po sebe idúcich účtovných obdobiach, v ktorých presiahne alebo prestane spĺňať podmienky podľa § 2 ods. 6 až 8 zákona o účtovníctve.
Postup pri zmene zatriedenia z malej účtovnej jednotky na veľkú účtovnú jednotku
Pri zmene zatriedenia z malej účtovnej jednotky na veľkú účtovnú jednotku je účtovná jednotka povinná vytvoriť v účtovnom rozvrhu k nižšie uvedeným účtom osobitné analytické účty podľa prepojenosti účtovných jednotiek a podľa podielovej účasti a k prvému dňu príslušného účtovného obdobia preúčtovať zostatky vykázané na syntetických účtoch na vytvorené analytické účty, podľa prepojenosti účtovných jednotiek a podielovej účasti.
Postupy účtovania ustanovujú účtovanie majetku a záväzkov vo veľkých účtovných jednotkách na osobitných analytických účtoch v nasledovných ustanoveniach:
§ 14 ods. 23 postupov účtovania - na osobitnom analytickom účte k účtu 066 – Pôžičky prepojeným účtovným jednotkám a účtovným jednotkám v rámci podielovej účasti sa účtujú dlhodobé pôžičky medzi prepojenými účtovnými jednotkami;
§ 48 ods. 2 postupov účtovania - na osobitnom analytickom účte sa účtujú pohľadávky a záväzky z obchodného styku medzi prepojenými účtovnými jednotkami a voči účtovným jednotkám s podielovou účasťou;
§ 53 ods. 1 postupov účtovania - na osobitnom analytickom účte k účtu 351 – Pohľadávky voči prepojeným účtovným jednotkám a účtovným jednotkám v rámci podielovej účasti sa účtujú pohľadávky medzi prepojenými účtovnými jednotkami;
§ 54 ods. 1 postupov účtovania - na osobitnom analytickom účte k účtu 361 – Záväzky voči prepojeným účtovným jednotkám a účtovným jednotkám v rámci podielovej účasti sa účtujú záväzky medzi prepojenými účtovnými jednotkami;
§ 61 ods. 3 postupov účtovania - na osobitnom analytickom účte k účtu 471 – Dlhodobé záväzky voči prepojeným účtovným jednotkám a účtovným jednotkám v rámci podielovej účasti sa účtujú dlhodobé záväzky medzi prepojenými účtovnými jednotkami.
Okrem uvedených účtov majetku a záväzkov je potrebné účtovať osobitne na analytických účtoch aj niektoré náklady a výnosy, pričom táto požiadavka vyplýva zo štruktúry výkazu ziskov a strát [§ 4 ods. 1 písm. g) postupov účtovania]. Ide o nasledovné nákladové a výnosové účty:
účet 665 – Výnosy z dlhodobého finančného majetku a 666 – Výnosy z krátkodobého finančného majetku - na osobitnom analytickom účte sa účtujú tieto výnosy z dlhodobého finančného a krátkodobého finančného majetku medzi prepojenými účtovnými jednotkami a voči účtovným jednotkám s podielovou účasťou;
účet 562 – Úroky a 662 – Úroky - na osobitnom analytickom účte sa účtujú tieto úroky medzi prepojenými účtovnými jednotkami.
Zo štruktúry súvahy vyplýva účtovanie osobitne na analytických účtoch podielov účtovaných na účtoch 061 – Podielové cenné papiere a podiely v dcérskej účtovnej jednotke, 062 – Podielové cenné papiere a podiely v spoločnosti alebo družstve s podielovou účasťou, 063 – Realizovateľné cenné papiere a podiely, a to medzi prepojenými účtovnými jednotkami.
Uvedené metodické usmernenie ďalej obsahuje informácie ohľadom Zostavenia prvej účtovnej závierky pre veľké účtovné jednotky a tiež tabuľku Porovnanie vykazovania údajov v súvahe a výkaze ziskov a strát malej a veľkej účtovnej jednotky.
Ďalšie informácie k téme "Postup účtovnej jednotky pri zmene zatriedenia z malej účtovnej jednotky na veľkú účtovnú jednotku v roku 2018"

References: § 2
 § 2
 § 2

§ 14

§ 48

§ 53

§ 54

§ 61